বিদ্রোহী (চলচ্চিত্র)

বিদ্রোহী ২০২২ সালে মুক্তিপ্রাপ্ত বাংলাদেশী চলচ্চিত্র। চলচ্চিত্রটি পরিচালনা করেছেন শাহীন সুমন এবং শাপলা মিডিয়ার ব্যানারে প্রযোজনা করেছেন সেলিম খান। কাহিনি, চিত্রনাট্য ও সংলাপ লিখেছেন দেলোয়ার হোসেন দিল। চলচ্চিত্রটিতে মুখ্য ভূমিকায় অভিনয় করেছেন শাকিব খান, শবনম বুবলি ও অভিষিক্ত সুচিস্মিতা মৃদুলা। সাদেক বাচ্চু, মিশা সওদাগর, অমিত হাসান, শিবা শানু, ডন, সাবেরি আলম প্রমুখ বিভিন্ন গুরুত্বপূর্ণ চরিত্রে অভিনয় করেছেন। ২০১৮ সালের ২৫ সেপ্টেম্বর হতে প্রায় দেড় বছর সময় নিয়ে চলচ্চিত্রটির নির্মাণ সম্পন্ন হয়। নির্মাণাধীন অবস্থায় চলচ্চিত্রটির নাম কয়েকবার পরিবর্তন করা হয়। বাংলাদেশ চলচ্চিত্র সেন্সর বোর্ডে চলচ্চিত্রটি "বিদ্রোহী" নামে ছাড়পত্র পায়। চলচ্চিত্রটি ২০২০ সালের ঈদুল ফিতরে মুক্তির জন্য নির্ধারিত ছিল। করোনাভাইরাস মহামারির কারণে চলচ্চিত্রটি নির্ধারিত সময়ে মুক্তি পায়নি। অবশেষে ২০২২ সালের ৩ মে বাংলাদেশের ১০২টি প্রেক্ষাগৃহে মুক্তি পায়। ৩.৩০ হতে ৩.৫০ কোটি বাজেটের চলচ্চিত্রটি প্রেক্ষাগৃহ হতে আয় ১ কোটি অতিক্রম করেনি, ফলে বিদ্রোহী ব্যবসায়িক সফলতা পায়নি।
এছাড়াও বিভিন্ন গৌণ চরিত্রে ববি, ব্রুসলি, শাহ আলম কিরণ, শিমু, রায়হান মুজিব, রাজু সরকার, চন্দন চৌধুরী, কালা আজিজ, আমিন সরকার, ডলার বাপ্পি, রাইসুল রনি, তানিন সেলিম, জেমি ইব্রাহিম, মারুফ, বাদল, রাকিব অভিনয় করেছেন।
"বিদ্রোহী" শাহীন সুমনের পরিচালনায় শাকিব খানের একুশতম এবং মৃদুলার অভিষেক চলচ্চিত্র। চলচ্চিত্রটির মুখ্য দুই চরিত্রের জন্য শাকিব খান ও শবনম বুবলিকে নির্বাচন করা হয়। অভিনয়শিল্পীদের মধ্যে শাকিব খান সর্বোচ্চ পারিশ্রমিক হিসেবে ৬০ লাখ টাকায় চুক্তিবদ্ধ হয়েছিলেন। শবনম বুবলি প্রাথমিকভাবে এই চলচ্চিত্রে অভিনয় করার জন্য আগ্রহী ছিলেন না। বিপাশা কবির "আমি ৪৪০ ভোল্ট" গানে অতিথি শিল্পী ছিলেন। অন্যান্য অভিনেতাদের নাম পরবর্তীতে বিভিন্ন মাধ্যমে প্রকাশ করা হয়।
২০১৮ সালের ২৬ জুন ঢাকা ওয়েস্টিনে "বিদ্রোহী" নির্মাণের ঘোষণা আসে। ২৫ সেপ্টেম্বর বাংলাদেশ চলচ্চিত্র উন্নয়ন কর্পোরেশন (বিএফডিসি)-এর তিন নম্বর ফ্লোরে চিত্রগ্রহণ শুরু হয়। ঢাকার আফতাবনগর ও গাজীপুরের পূবাইলে শুটিং হাউজ "জান্নাত"সহ বিভিন্ন স্থানে চিত্রগ্রহণ করা হয়। গানগুলির মধ্যে ২০১৯ সালের ৮ থেকে ১০ ফেব্রুয়ারি কক্সবাজারে চলচ্চিত্রের "আমি যদি দুল হই, এলোমেলো চুল" শিরোনামের একটি গানের দৃশ্য ধারণ করা হয়। এছাড়াও থাইল্যান্ডে এই চলচ্চিত্রের দুইটি গানের চিত্রায়ণ করা হয়। নির্মাণাধীন অবস্থায় চলচ্চিত্রটির নাম কয়েকবার পরিবর্তন করা হয়। ২০১৮ সালে "মাননীয় সরকার একটু প্রেম দরকার" নামে মহরত অনুষ্ঠিত হয়, চিত্রগ্রহণের সময় তিনবার নাম পরিবর্তন করে যথাক্রমে "কালপ্রিট", "একটু প্রেম দরকার" ও "ক্রিমিনাল" রাখা হয়। প্রায় দেড় বছর সময় নিয়ে "বিদ্রোহী"র চিত্রগ্রহণ সম্পন্ন হয়।
শাপলা মিডিয়া চলচ্চিত্রটি ২০১৮ সালের বিজয় দিবসে মুক্তি দেয়ার পরিকল্পনা করেছিল; তবে নির্ধারিত সময়ের মধ্যে কাজ শেষ হয়নি। সময়মতো চিত্রগ্রহণ পরবর্তী ডাবিং না করায় ২০১৯ সালের ১১ সেপ্টেম্বর শাকিব খানকে আইনি নোটিশ পাঠায় শাপলা মিডিয়া। ২০১৯ সালের ১৪ থেকে ১৭ সেপ্টেম্বর শাকিব খানের চরিত্রটির ডাবিং সম্পন্ন হয়। ২০২০ সালের ৫ মার্চ "বিদ্রোহী" চলচ্চিত্রটি প্রদর্শনীর জন্য সেন্সর বোর্ডের ছাড়পত্রের আবেদন করে; এবং ১৬ মার্চ বিনা কর্তনে প্রদর্শনের ছাড়পত্র পায়।
"বিদ্রোহী"র সকল গীত লিখেছেন সুদীপ কুমার দীপ। গানগুলির সংগীত পরিচালনা করেছেন শামীম মাহমুদ, আকাশ সেন ও শ্রী প্রীতম। গানগুলি ইমরান মাহমুদুল, মায়া মণি ও দীপ ভৌমিকের কন্ঠে ধারণ করা হয়। এছাড়া আসাদুর রহমান এই ছবির জন্য পৃথক আবহ সঙ্গীত তৈরী করেছেন। সবগুলি গান সিনেবাজের পরিবেশনায় ইউটিউবে অবমুক্ত করা হয়।
২০২১ সালের ১৯ মার্চ, ইমরান মাহমুদুলের কন্ঠে "ভাবিনি কখনো এভাবে" গান দিয়ে "বিদ্রোহী"'র গান মুক্তি দেয়া শুরু হয়। দীপ ভৌমিক ও মায়া মণির দ্বৈত কণ্ঠে "আমি যদি ভুল হই" গানটি একইবছর ১ এপ্রিল মুক্তি পায়। এই গানের মাধ্যমে দীপ ভৌমিকের চলচ্চিত্র সঙ্গীতে কণ্ঠদানের অভিষেক ঘটে। ১ এপ্রিল মায়া মণি'র কন্ঠে "আমি ৪৪০ ভোল্ট" মুক্তি পায়।
"বিদ্রোহী"র প্রযোজকেরা ছায়াছবিটির ছাড়পত্র পাওয়ার পর থেকে প্রচারণা শুরু করেন। বঙ্গবন্ধুর জন্মশতবার্ষিকীতে "বিদ্রোহী"র প্রথম বর্ণন প্রকাশের মাধমে এর প্রচারণা শুরু হয়। প্রচারণার জন্য মুক্তির আগ পর্যন্ত শাপলা মিডিয়া এই চলচ্চিত্রের দুইটি 'টীজার' ও ট্রেইলার প্রকাশ করে। "বিদ্রোহী" ২০২০-এর ইদুল ফিতর মুক্তির জন্য তৈরি ছিল। এটির মুক্তি বেশ কয়েকবার স্থগিত করা হয়। বাংলাদেশে করোনাভাইরাস মহামারির কারণে চলচ্চিত্রটি নির্ধারিত সময়ে প্রেক্ষাগৃহে মুক্তি পায়নি। ২০২১ সালেও এটির মুক্তি পিছিয়ে দেয়া হয়। ২০২২ সালে ৩ মে, ইদুল ফিতরের সপ্তাহে বাংলাদেশের ১০২টি প্রেক্ষাগৃহে মুক্তি পায়। ভিডিও স্ট্রিমিং সেবা বায়োস্কোপে ২০২৩ সালের ৮ মার্চ "বিদ্রোহী" উন্মুক্ত করে দেওয়া হয়। 
"বিদ্রোহী" আনুষ্ঠানিক মুক্তির পূর্বে ট্রেলার প্রকাশের পর সামাজিক যোগাযোগ মাধ্যমে দর্শকরা দক্ষিণ ভারতের "বেঙ্গল টাইগার" ও "মাস্টারপিস" ছবির চিত্রনাট্যের হুবহু নকলের অভিযোগ করে ও ডাবিং-এ ভুল উচ্চারণের জন্য সমালোচিত হয়।
শাপলা মিডিয়া এনটিভিকে "বিদ্রোহীর" প্রাথমিক নির্মাণব্যয় চার কোটি টাকা বললেও ছবি মুক্তির পরে এটির বাজেট সংশোধন করে। সংশোধন অনুযায়ী এটির নির্মাণব্যয় তিন কোটি ত্রিশ লাখ থেকে সাড়ে তিন কোটির টাকার মধ্যে। বিদ্রোহী ব্যবসায়িকভাবে লাভবান হয়নি। মুক্তির পর চলচ্চিত্রটি প্রেক্ষাগৃহ হতে এক কোটির নীচে আয় করে।